Document ID: 32013R0786

NARIADENIE KOMISIE (EÚ) č. 786/2013
zo 16. augusta 2013,
ktorým sa mení príloha III k nariadeniu Európskeho parlamentu a Rady (ES) č. 853/2004, pokiaľ ide o povolené limity yessotoxínov v živých lastúrnikoch
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (1), a najmä na jeho článok 10 ods. 1 písm. d),
keďže:
(1)
Nariadením (ES) č. 853/2004 sa pre prevádzkovateľov potravinárskych podnikov stanovujú osobitné predpisy týkajúce sa hygieny potravín živočíšneho pôvodu. V uvedenom nariadení sa stanovuje, že prevádzkovatelia potravinárskych podnikov musia zabezpečiť, aby živé lastúrniky uvádzané na trh na ľudskú spotrebu neobsahovali určité morské biotoxíny v celkových množstvách, merané v celom tele alebo v ktorejkoľvek samostatne jedlej časti, ktoré presahujú limity stanovené v bode 2 kapitoly V oddielu VII prílohy III k uvedenému nariadeniu. V bode 2 písm. d) uvedenej kapitoly sa stanovuje maximálny limit pre yessotoxíny 1 mg ekvivalentov yessotoxínu na kilogram.
(2)
V decembri 2008 prijal Európsky úrad pre bezpečnosť potravín (EFSA) stanovisko vedeckej skupiny pre kontaminanty v potravinovom reťazci vypracované na žiadosť Európskej komisie, ktoré sa týkalo morských biotoxínov vo vodných schránkovcoch a kôrovcoch - skupiny yessotoxínov (2). Podľa uvedeného stanoviska nebola v sérii štúdií akútnej toxicity po orálnom podaní yessotoxínov pozorovaná žiadna letalita ani klinické príznaky toxicity. Okrem toho EFSA dospel k záveru, že jedna porcia vodných schránkovcov a kôrovcov by nemala obsahovať viac ako 3,75 mg ekvivalentov yessotoxínu na kilogram. Uvedená hodnota presahuje súčasný limit stanovený v bode 2 písm. d) kapitoly V oddielu VII prílohy III k nariadeniu (ES) č. 853/2004.
(3)
Výbor Codex Alimentarius pre ryby a produkty rybolovu na svojom 32. zasadaní (1. - 5. októbra 2012) potvrdil vyradenie yessotoxínov zo zoznamu morských biotoxínov, ktoré by sa mali testovať na medzinárodnej úrovni.
(4)
Vzhľadom na stanovisko EFSA a závery 32. zasadania Výboru Codex Alimentarius pre ryby a produkty rybolovu je vhodné zvýšiť súčasný limit pre yessotoxíny na 3,75 mg ekvivalentov yessotoxínu na kilogram.
(5)
Príloha III k nariadeniu (ES) č. 853/2004 by sa preto mala zodpovedajúcim spôsobom zmeniť.
(6)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
V prílohe III k nariadeniu (ES) č. 853/2004 sa písmeno d) bodu 2 kapitoly V oddielu VII nahrádza takto:
„d)
3,75 miligramu ekvivalentov yessotoxínu na kilogram, ak ide o yessotoxíny;“.
Článok 2
Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. augusta 2013

Labels: 0
17
20
6